text: Hvad skal næsehornsungen hedde?
  21 september 2017 kl. 08.03
  Givskud Zoo beder om hjælp til at finde et navn til deres næsehornsunge.
  Den nyfødte næsehornsunge i Givskud Zoo skal nu have et navn. 
  Ungen, der ved fødslen vejede 60 kilo og var 110 centimeter lang, er den første næsehornsunge i Givskud i 11 år. På Facebook har Givskud Zoo oprettet en afstemning med tre navneforslag:
  Savannah, som betyder savanne på zulu. 
  Nandi, som betyder sød på zulu.  
  Zama, som betyder prøv på zulu. 
  - Navnet skulle være afrikansk klingende, og det skulle også stamme fra det område i naturen, hvor hvide næsehorn lever, altså i den sydlige del af Afrika. Så vi fik samlet en pulje navne, som kunne passe, og så har vi derudfra udvalgt tre gode navne, siger Givskud Zoos direktør, Richard Østerballe, i en pressemeddelelse.
  Det er moderen Mazumbas tredje unge. Givskud Zoo har også næsehornene Otzee, Sophie, Inger og Samia, der ikke er afrikansk klingende navne. Men det skal det lille nye næsehorn have. 
  - Det er vigtigt, at navnet er mundret, og det må helst heller ikke være for langt, så det er blandt de kriterier, vi har udvalgt de tre bud fra, siger Richard Østerballe. 
  Afstemningen løber fra torsdag den 21. september til fredag den 29. september 2017.
  
  